钦定古今图书集成/明伦汇编/氏族典/第134卷 > 《廖用贤尚友录》 > 秦长卿
## 钦定古今图书集成/明伦汇编/氏族典/第134卷 > 《廖用贤尚友录》 > 秦长卿

按《元史秦长卿传》：“长卿，洛阳人。姿貌魁特，性俶傥有
大志。世祖在京兆，潜藩已闻其名，既即位，务收揽时
才，以布衣征至京师。长卿尚风节，好论事，以气岸相
高。是时尚书省立，阿合马专政，长卿上书请诛之。事下中书，阿合马为人便佞，善伺人主意，又其赀足以
动人，中贵人力为救解，事遂寝。然由是大恨长卿，除”
兴和、宣德同知铁冶事，竟诬以“折阅课额数万缗”，逮
长卿下吏，籍其家产偿官，又使狱吏杀之。未几，王著
聚徒杀阿合马，帝后悟，亦追罪之，斲棺戮尸，并诛其
子，而长卿冤终不白。